De 9 beboere forlod i dag det nedlagte plejehjem Grønhøj i Østrup. Deres nye stuer i på Aaglimt i Aalestrup stod nemlig klar. - De er overraskende store. Vi havde det da godt i Østrup, men det her er bedre, siger 90-årige Erna Nielsen. Vesthimmerlands Kommune har brugt 40 millioner kroner på at renovere ældrecenteret Aaglimt. - Det er en milepæl for Vesthimmerlands Kommune i dag. Nu er vi færdige med renoveringen af alle 9 ældrecentre, siger Martin Glerup, formand for sundhedsudvalget i Vesthimmerlands Kommune. Nu skal de nye rammer i ældrecentrene fyldes, men det er ikke sådan lige til. - Vi har ubesatte stillinger og mangler hænder i ældresektoren, men vi gør hvad vi kan for at finde personale, siger Martin Glerup Han garanterer, at der er penge nok til ældresektoren i kommunen, der ellers kæmper med en stram økonomi.
For halvandet år siden blev 19 beboere fra ældrecenteret Aaglimt i Aalestrup genhuset på et nedlagt plejehjem. Deres boliger på Aaglimt skulle nemlig renoveres. I dag kunne de 9 tilbageværende beboere så vende tilbage til nye og mere indbydende forhold.